b'\n_START_ARTICLE_\nLuca Giordano\n_START_SECTION_\nBiografija\n_START_PARAGRAPH_\nLuka D\xc5\xbeordanas gim\xc4\x97 1634 m. spalio 18 d. Neapolyje. Jo t\xc4\x97vas buvo vidutinio talento dailininkas Antonio Giordano. Jaunyst\xc4\x97je Luka D\xc5\xbeordanas mok\xc4\x97si i\xc5\xa1 neapolitieti\xc5\xa1ko meno pavyzd\xc5\xbei\xc5\xb3, kuriuose tuo metu dominavo karavad\xc5\xbeizmas.  Mok\xc4\x97si pas Jusepe de Ribera. Apie 1652 m. Luka keliavo \xc4\xaf Rom\xc4\x85, Florencij\xc4\x85 ir Venecij\xc4\x85. Buvo paveiktos Romos dailinink\xc5\xb3, vis\xc5\xb3 pirma Pietro da Cortona ir Annibale Carracci, k\xc5\xabrybos. Taip pat susipa\xc5\xbeino su Venecijos dail\xc4\x97s mokykla. Buvo paveiktas Rubenso dail\xc4\x97s. Luka i\xc5\xa1vyst\xc4\x97 nuosav\xc4\x85  dramati\xc5\xa1k\xc4\x85 stili\xc5\xb3, kuriame vienijo \xc4\xafvairi\xc5\xb3 mokykl\xc5\xb3 \xc4\xaftakas. 1665 m. jis \xc4\xafstojo \xc4\xaf Neapolio dailinink\xc5\xb3 gildij\xc4\x85. Tais pa\xc4\x8diais metais v\xc4\x97l vyko \xc4\xaf Florencij\xc4\x85, kur Medi\xc4\x8diai ir vietos auk\xc5\xa1tuomen\xc4\x97 u\xc5\xbesak\xc4\x97 dail\xc4\x97s darb\xc5\xb3. Po to dirbo Venecijoje. Gr\xc4\xaf\xc5\xbe\xc4\x99s \xc4\xaf Neapol\xc4\xaf atliko didelio ploto fresk\xc5\xb3 u\xc5\xbesakymus Montekazino abatijoje 1677-78 m. (sunaikintos)._NEWLINE_XVII a. pabaigoje Luka D\xc5\xbeordanas buvo vienu geriausiai \xc5\xbeionom\xc5\xb3 Italijos dailinink\xc5\xb3. D\xc4\x97l labai greito dideli\xc5\xb3 plot\xc5\xb3 fresk\xc5\xb3 atlikimo buvo pramintas Luca Fapresto (Luka greituoju). 1678-79 m. jis dekoravo Romos San Gregorio Armeno ir Santa Brigida ba\xc5\xbeny\xc4\x8dias. 1682 m. jis gr\xc4\xaf\xc5\xbeo \xc4\xaf Florencij\xc4\x85, kur Santa Maria del Carmine ba\xc5\xbeny\xc4\x8dioje i\xc5\xa1tap\xc4\x97 Corsini koply\xc4\x8dios kupol\xc4\x85. 1682\xe2\x88\x921685 m. atliko tapybos cikl\xc4\x85 Medi\xc4\x8di\xc5\xb3 r\xc5\xabmuose, kuris laikomas bene geriausiu Lukos k\xc5\xabryboje. Po to gr\xc4\xaf\xc5\xbeo \xc4\xaf Neapol\xc4\xaf. 1692 m. Luka D\xc5\xbeodanas prad\xc4\x97jo tarnauti Ispanijos karaliui Karoliui II-ajam. Ispanijoje Luka dekoravo Eskorial\xc4\x85, dirbo Cas\xc3\xb3n del Buen Retiro Madride ir Toledo katedros zakristijoje. Atliko daug u\xc5\xbesakym\xc5\xb3 vietos auk\xc5\xa1tuomenei ir ba\xc5\xbeny\xc4\x8dioms. Luka pasi\xc5\xbeym\xc4\x97jo talentingu kopijuotoju. Pasakojama, kad kart\xc4\x85 Ispanijos karalius parod\xc4\x97 Lukai vien\xc4\x85 paveiksl\xc4\x85 ir paapgailestavo, kad tik tok\xc4\xaf vien\xc4\x85 teturi. Luka D\xc5\xbeordanas pa\xc4\x97m\xc4\x97 ir greitai nutap\xc4\x97 lygiai tok\xc4\xaf pat\xc4\xaf. _NEWLINE_Po Karolio II-ojo mirties 1702 m. Luka D\xc5\xbeordanas gr\xc4\xaf\xc5\xbeo \xc4\xaf Neapol\xc4\xaf, kur mir\xc4\x97 1705 m. sausio 3 d. Palaidotas Santa Brigida ba\xc5\xbeny\xc4\x8dioje. Savo mil\xc5\xbeini\xc5\xa1kuose fresk\xc5\xb3 darbuose Luka derino Pietro da Cortona didyb\xc4\x99 ir Paolo Veronese dail\xc4\x97s spalv\xc5\xb3 lengvum\xc4\x85. Patys v\xc4\x97liausi Lukos darbai Neapolyje rodo rokoko tendencijas. Tarp j\xc5\xb3 i\xc5\xa1skirtiniausiais laikomos freskos San Martino vienuolyne. Gyvenimo metu Luka buvo suk\xc5\xabr\xc4\x99s kelet\xc4\x85 ofort\xc5\xb3, tikriausiai dirbo su pastele. Sava k\xc5\xabryba Luka D\xc5\xbeordanas \xc4\xaftakojo XVIII a. rokoko tapyb\xc4\x85, pavyzd\xc5\xbeiui, Giovanni Battista Tiepolo freskas.'